b"\n_START_ARTICLE_\nMuixeranga de Sueca\n_START_SECTION_\nOrigen\n_START_PARAGRAPH_\nL\xe2\x80\x99actual Muixeranga de Sueca va n\xc3\xa0ixer en el context del MRM (3). La Muixeranga \xc3\xa9s una dansa, una coordinaci\xc3\xb3 est\xc3\xa8tica de moviments corporals, a la qual moltes vegades se li afegeix un component ritual que la converteix en pr\xc3\xa0ctica transcendent per als qui l'executen (1). A Sueca, on s'havia executat fins als anys 40, va reviure la Nit de Nadal de 2005 quan un grup de gent convocada pel Casal Jaume I de la Ribera Baixa, van al\xc3\xa7ar tres figures a la pla\xc3\xa7a de l\xe2\x80\x99Ajuntament, ajudats i animats per uns quants muixeranguers de la Safor (embri\xc3\xb3 de la que seria despr\xc3\xa9s L'EPM). Entre el grup de saforencs anava la xiqueta Aleixa, que va fer d'enxaneta. Aix\xc3\xad, va n\xc3\xa0ixer la colla al caliu de les nadales, el tabal, la dol\xc3\xa7aina, les danses i les fogueres. Els joves s'il\xc2\xb7lusionaren i els m\xc3\xa9s majors que encara recordaven haver vist de petits la muixeranga, s'emocionaren. (5)\n_START_SECTION_\nPrimeres actuacions\n_START_PARAGRAPH_\nGr\xc3\xa0cies a la difusi\xc3\xb3 donada pels mitjans de comunicaci\xc3\xb3, tant a l'acte com al fet d'estar recuperant-se la Muixeranga a Sueca, la colla va cr\xc3\xa9ixer. Es va decidir anar a Algemes\xc3\xad per aprendre m\xc3\xa9s r\xc3\xa0pid i es crearen grans lligams d'amistat que encara hui perduren (4). Comen\xc3\xa7aren a assajar i les visites de la gent muixeranguera de Gandia, l'Alc\xc3\xbadia i sobretot d'Algemes\xc3\xad permeteren evolucionar r\xc3\xa0pidament. La Safor feia poc que havia recuperat la tradici\xc3\xb3 (5). L'Alc\xc3\xbadia tot i que la va recuperar a principis dels 80 va reviscolar el 2004 (2)._NEWLINE_D'aquesta manera el 3 de juny de 2006 s'organitz\xc3\xa0 el II Aplec de Muixerangues del Pa\xc3\xads Valenci\xc3\xa0 a Sueca. El patrocin\xc3\xa0 l'Ajuntament i aquell dia s'estren\xc3\xa0 l'actual indument\xc3\xa0ria; pantal\xc3\xb3 blanc, camisa roja i faixa negra._NEWLINE_El 6 d'agost actu\xc3\xa0 part de la colla a Silla per ajudar a la formaci\xc3\xb3 de la Muixeranga de Silla que havien promogut El Ball dels Porrots i muixeranguers 'sense fronteres' de la Safor, la Ribera Alta i Sueca. El Moviment de Recuperaci\xc3\xb3 de les Muixerangues (MRM) anava prenent forma._NEWLINE_Pel setembre al Festacarrer d'Ondara, a la pla\xc3\xa7a de bous, amb una nombrosa pres\xc3\xa8ncia de p\xc3\xbablic, es va carregar la primera torreta de 4 amb la col\xc2\xb7laboraci\xc3\xb3 de Paula, de la Nova Muixeranga d'Algemes\xc3\xad, que va fer d'al\xc3\xa7adora. Dies despr\xc3\xa9s s'actu\xc3\xa0 a Sueca amb molt d'\xc3\xa8xit en la process\xc3\xb3 de la festa major, recuperant aix\xc3\xad una tradici\xc3\xb3 molt antiga. Va ser una gran satisfacci\xc3\xb3, ja que era el m\xc3\xa9s gran dels objectius quan comen\xc3\xa7\xc3\xa0 la colla aquella nit de Nadal.\n_START_SECTION_\nDespr\xc3\xa9s de la process\xc3\xb3\n_START_PARAGRAPH_\nEl 30 de setembre, La Muixeranga de Sueca, actu\xc3\xa0 a la Malva-rosa per a l'Associci\xc3\xb3 de Ve\xc3\xafns i amb la m\xc3\xbasica d'Estrela Roja. Tot propiciat pel 'Cicle al voltant de la dol\xc3\xa7aina i el tabal'. Ac\xc3\xad ja es carregaren les primeres dues construccions de 4 al\xc3\xa7ades fetes \xc3\xadntegrament per membres de la colla: una torreta i un pilar aixecat per sota. Entre els espectadors, membres de l'Associaci\xc3\xb3 de Ve\xc3\xafns del barri de St. Marcel\xc2\xb7l\xc3\xad que van quedar impressionats per l'actuaci\xc3\xb3. En aquella \xc3\xa8poca els 'muixeranguers sense fronteres' amb Estrela Roja i l'Assemblea de Ve\xc3\xafns de Benimaclet havien iniciat la Muixeranga de Val\xc3\xa8ncia. La incorporaci\xc3\xb3 de la gent de St. Marcel\xc2\xb7l\xc3\xad va ser decisiva per la consolidaci\xc3\xb3 de la colla del Cap i Casal (3)._NEWLINE_El 7 d\xe2\x80\x99octubre, a la Fira Gastron\xc3\xb2mica de l\xe2\x80\x99Alc\xc3\xbadia es torn\xc3\xa0 a carregar una torreta i un aixecat per sota de 4, i a Sueca, el 9 d\xe2\x80\x99octubre en la cercavila del Correllengua, s'al\xc3\xa7aren dues torretes de 4 i, entre altres figures, una s\xc3\xa9nia al pati de Casa Fuster i 4 pilars \xe2\x80\x93com les 4 barres de la senyera- mentre es desplegava el Pen\xc3\xb3 de la Conquesta a la balconada de l\xe2\x80\x99Ajuntament. Aix\xc3\xad va n\xc3\xa0ixer una nova tradici\xc3\xb3 i d'aquesta manera es va conformar el calendari festiu de la colla amb tres diades. 24 de desembre, Process\xc3\xb3 del 8 de setembre i 9 d'octubre al Correllengua._NEWLINE_El 14 d\xe2\x80\x99octubre torna la colla a la Marina Alta, actuant a Pego amb motiu d\xe2\x80\x99unes Jornades per a la Recuperaci\xc3\xb3 de la Mem\xc3\xb2ria Hist\xc3\xb2rica que va organitzar el Casal Cultural de Pego, la Marina anava deixant-se seduir per la muixeranga. En la pla\xc3\xa7a de la Font van aixecar tot el repertori: s\xc3\xa9nia, marieta, font, retaule, 2 4-en-1-peu rodats, aixecat per sota de 4, torreta de 4 per dues vegades i un intent de desplegada de 4 i que es qued\xc3\xa0 en aix\xc3\xb2, un intent. L'acte va servir per posar en contacte a L'EPM i a gent de Sueca, amb la gent de Pego. L'any 2008 es cre\xc3\xa0 La Muixeranga de Pego._NEWLINE_L'any 2009 arrib\xc3\xa0 una invitaci\xc3\xb3 per anar a Xiva, poblaci\xc3\xb3 que mant\xc3\xa9 la tradici\xc3\xb3 de fer torres humanes d'una manera molt particular i espont\xc3\xa0nia. A mitjan agost a Xiva se celebren les festes del Torico. Quan acaben els bous tot el poble va a la pla\xc3\xa7a on s'aixequen torres de tres pisos de manera totalment improvisada. La falta d'assaig fa que suiguin bastant inestables (2)._NEWLINE_Un grup de gent que t\xc3\xa9 ganes de millorar aspectes t\xc3\xa8cnics, organitz\xc3\xa0 una s\xc3\xa9rie d'actes per donar a con\xc3\xa8ixer el fet muixeranguer. Aix\xc3\xad en poc temps es va fer una actuaci\xc3\xb3, uns mesos m\xc3\xa9s tard una xerrada-taller i finalment alguns suecans anaren el dia de la festa a vore actuar aquesta gent tan valenta. El 2010 tornaren a anar per comprovar les evolucions positives d'aquesta colla que any rere any va guanyant en destresa i seguretat._NEWLINE_Ara, La Muixeranga de Sueca est\xc3\xa0 fent a casa (La Ribera Baixa) all\xc3\xb2 que ja han fet a altres poblacions. Ha col\xc2\xb7laborat en la formaci\xc3\xb3 de la http://muixerangadecullera.wordpress.com/."